**ПЕДАГОГ ӨЗІНІҢ СӨЙЛЕУ МӘДЕНИЕТІ МЕН ТЕХНИКАСЫН ЖЕТІЛДІРУ**

***№ 264 Т.Есетов атындағы мектеп-лицейінің***

***бастауыш сынып мұғалімі,***

***педагогика ғылымдарының магистрі***

***Досмамбетова Шолпан Базарбайқызы***

***dosmanbetova\_sh@mail.ru***

***ұялы телефон: 8-702-273-39-29***

Тіл – тұлғаны қалыптастырудың, əлеуметтік тұрақтануының маңызды құралы. Оқу-тəрбие үрдісінде тіл ерекше орынға ие. Егер сөзді педагог белгілі бір мақсатта тəрбиелеу құралы ретінде пайдаланса, оның ықпалы, сөзсіз, артады. Кез-келген мамандық бойынша мұғалімнің, тəрбиешінің сөйлеу материалы дұрыс, мотивті түрде таңдалып, тəрбие мақсатына, ситуацияға, белгілі бір жағдайлардың ерекшеліктері мен сипатына сəйкес жүзеге асырылуы үлкен жауапкершілікті қажет етеді.

Ойды шебер әрі көркем жеткізу үшін төрт факторды назарға алу керек. Олар: дем, сөйлеу мәнері, дауыс және ойды дұрыс жеткізу. Тыныс алудан адамның сөйлеу мәнері қалыптасады. Сөйлеу мәнерін қалыптастыру мен дыбыстарды айқын айту үшін түрлі жаттығулар жасау керек. Сөздік қорды байытып, ойды нық жеткізуге дағдыланған абзал. Бойдағы талантты тұншықтырмаудың бір жолы – еңбектену. Ендеше еңбектену жолында келесі ережелерді ескере жүрген жөн-ақ:

1. Дауысты дыбыстардың шығуына кедергі келтірмейтіндей, дыбыс тамақта тығылмай еркін шығатындай үлкен тіл мен кішкентай тілді икемге келтіру керек.

2. Денені әрқашан еркін ұстау маңызды. Тамақ пен мойын сіресіп тұрмағаны дұрыс.

3. Сөйлегенде дауысты дыбыстарға баса мән беріп, анық әрі созыңқырап айту керек.

4. Иек пен жақ еркіндікте болып, тістің ашық болуын қадағалау қажет.

5. Тамақтың сырқаттанып қалуынан сақтану керек. Ол үшін өте ыстық, мұздай, ащы және тұщы тағамдарды талғап жеу қажет.

6. Темекі тарту, ішімдік ішу - дауысқа кедергі келтіреді. Тіпті айтарлықтай зиянын тигізуі де мүмкін.

7. Сөйлеу мәнері үшін дұрыс дем алу маңызды. Ол үшін демге қатысты кей жаттығуларды жиі жасап тұру керек [1].

Мұғалімнің педагогикалық дағдысы бірнеше компоненттен тұрады. Олардың арасында мұғалімнің сөйлеу мәдениеті мен технологиясы аса маңызды. Жалпы, барлық мұғалім жазбаша және ауызша сөйлеу қабілетіне ие болуы керек. Әсіресе бастауыш сынып мұғалімі үшін бұл дағдылардың орны ерекше. Мұғалімнің сабақ үстінде, сабақтан тыс кезде, балалармен, ата-аналармен, әріптестерімен бейнелі түрде, сауатты, интонациялық жағынан таза, лексикалық қырынан бай тілде сөйлеуі оқу-тәрбие саласындағы көптеген түйінді мәселелерді шешуге, балалардың тілін дамытуға мүмкіндік береді.

Мұғалімнің сөйлеу мәдениеті – құнды және көп қырлы ұғым. Нақты бір қарым-қатынас кезінде арнайы сұрыпталып қолданылған тіл элементтері сөйлеу болып табылады. Осындай іріктеудің дәлдігі, сөйлеушінің эрудициясына, оның тілдік мүмкіндікті саналы түрде қолдануға қабілеттілігіне байланысты.

Нормалар тұжырымдамасына негіздеп дұрыс сөйлеу сөз мәдениетін дамытудың негізі болып саналады. Орфоэпиялық, лексикалық, грамматикалық, стилистикалық нормалар сөйлеуді белгілі бір дәрежеде ұстауға сеп болады, тілдің байлығын сақтауға және оны одан әрі дамытуға ықпал етеді Сонымен бірге «сөйлеу мәдениеті» түсінігіне тазалық, дәлдік, айқындылық сияқты компоненттер кіреді. Әсіресе қарым-қатынас кезінде мұғалімнің жан-тәнімен сөйлеуі тыңдаушыға жақсы әсер етеді. Сондықтан сыртынан сауатты көрінгенімен, мазмұны жағынан сөйлеушінің әңгіме ауанына соншалықты кірікпей тұрғанын сездіретін сөз тыңдаушыға жетпейді, кейде тіпті теріс нәтиже беруі мүмкін.

Мұғалімнің сөзі оның жеке тұлғасынан, балалармен қарым-қатынас жасау стилінен бөлек қаралмайды. Балалармен еркін қарым-қатынас жасайтын мұғалімдер педагогикалық ұстанымның сыртқы құралдарын үнемі жақсартып, жаңартуы керек. Балалармен сөйлесу кезінде мұғалімнің бір жақты сөйлеу әсерін болдырмайтын және қарым-қатынас субъектілерінің барынша белсенділігін болжайтын диалог тұруы тиіс. Әдетте сөйлеу кезіндегі кемшіліктер (келіспеушілік, зерттелетін тақырыптан ауытқу, түсініксіздік, ой-пікірін дәл беруге қабілетсіздік) көбіне жоғары ішкі мәдениет пен кәсіби дағдының кемдігі салдарынан, мұғалімнің бір жақты сөйлеуінен болады. Өкінішке орай, мұғалім қарым-қатынасының өзгеріске түспейтін біртектілігі, диалог жүргізе алмауы, байланыс жасаушы серіктесін сезіне алмауы, пікірталасқа ынталандыра алмауы оның тәлімгер рөлінде дамымай, бір орында тұрып қалуына әсер етеді.

Тәжірибе көрсеткендей, мұғалімдерге педагогикалық қабілеттерін дамытуға мүмкіндік беретін және лингвистикалық білімдерін толықтыратын шығармашылық сипаттағы тапсырмаларды қолданған дұрыс. Әсіресе, мынадай тапсрмалар тиімді:

1. Өмірдегі өз бақылауларыңызда кездескен әдеби тіл нормаларының бұзылуына (сөйлеу, екпін, сөзжасам, морфологиялық, синтаксистік, стилистикалық нормалар) мысалдар келтіріңіз
2. Бастауыш сыныптағы сабаққа немесе сабақтан тыс іс-шараға қатысып, мұғалімнің мәдени сөйлеу тіліне талдау жасаңыз.
3. Іскерлік ойындардың варианттары:

* Әдебиеттік оқу, дүниетану пәндерінен жаңа материалды түсіндіретін фрагменттерді таңдаңыз. Өзіңізді сынып алдында тұрғандай елестетіп, тұрақты сөз тіркестерін, нақыл сөздерді, мақал-мәтелдерді қолданып сөйлеңіз;
* Ата-аналармен сөйлесу арысында қолданатын сөздеріңізді таңдап алыңыз;
* «Әдебиеттік оқу» кітабынан түсіндіруді қажет ететін сөздерді теріп, өз сөзіңізбен түсісіктеме беріңіз;
* Оқушыларыңыздың ата-атасмен алғаш кездесіп, әңгімелескеніңізді елестетіңіз.

1. Жазбаша үлгі түрлері (есеп, арыз, өтініш, аннотация, реферат, т.б.) мен мектеп құжаттарын құрып жаттығыңыз

Мұғалімнің сөйлеу мәдениеті әбден қалыптасқан автоматты сөйлеу техникасымен тығыз байланысты. Сөйлеу мәдениеті мен сөйлеу техникасын сөз қылғанда бір-бірімен тығыз байланысты осы екі құбылыстың берер ілімін толық түсінуіміз қажет. Бұл бірліктің үлгісі ретінде мәтін мазмұнының логикасы мен мазмұндау логикасының немесе эмоционалды-экспрессиялы сөйлеу арасындағы байланысты алуға болады. Сөйлеу техникасы кәсіби педагогикалық байланысты қамтамасыз ететін тыныс алу, дауысты қалыпқа түсіру, ликция, темпоритм, интонация әдістерінің жүйесін білдіреді.

Сөйлеу – адамның бір-бірімен қатынасында ойын, еркін, сезімін білдіріп жеткізу үшін тілді қолдану үрдісі. Сөйлеу техникасын үйренуді дем алысты қалыпқа келтіруден бастау керек. Сөйлеу физиологиялық тыныс алуға қарағанда ауаны үнемдеп жұмсауымен ерекшеленетін фонациялық тыныс алу арқылы жүргізіледі. Дыбыс демді шығарып жатқанда жасалады, сондықтан сөйлеу үшін максималды тыныс алу қажет.

Өмірлік маңызды фунция бола отырып, тыныс алу – ағзадағы барлық жасушаларға оттегін тасымалдап, мүшелердің жұмыс қабілетін арттырады. Тыныс алу екі қимыл арқылы жүзеге асады: дем алу және дем шығару. Бұл әрекетке диафрагма, өкпенің кеңеюіне септігін тигізетін және кеуде мен құрсақ қуысын бөлетін жұп емес жалпақ бұлшық ет жауап береді.

Дыбыс сапасы адамның дұрыс тыныс алу дағдысы осыған байланысты. Тыныс алу кезінде фонация пайда болады, біршама ұзаққа созылады, ал тыныс шығару қысқарады. Тыныс алу кезеңі автоматты түрден, ойламаған жерден, басқарушылыққа өтеді. Тыныс шығару бұлшық етінің одан сайын күшіне енуі сөйлеушінің фонация кезінде тынысты үнемді ұстауына ықпал етеді.

Тыныс алудың мынадай түрлері бар: үстіңгі кеуделік (мұнда белгілі бұлшықеттер қатты жұмыс істейді, ал нәтижесінде екі иық көтеріледі); кеуделік (сыртқы тыныстың қозғалыстары кеуделік жасушаның қарқынды қозғалысымен байланысады, диафрагма тыныс алғанда көтеріледі де, ал іш тартылады); құрсақтық, көкіректік (тыныс диафрагманың қарқындылығымен және іш бұлшықетімен сезіледі) және арала (тыныс кеуделік сияқты бұлшық еттердің қарқынды жұмысы арқылы сезіледі).

Тыныс алу техникасымен жұмыс істеу үшін мына әдістерді қолдануға болады:

1. Қысқа тыныс алып, санау арқылы тынысты шығару. Жаттығуды қайталаған сайын тыныс шығарғанда цифр санын көбейтіп отыру керек.

2. Төменгі қабырғалар қозғалысын сезіне отырып қысқа тыныс алу, әркім өз қозғалысына есеп бере отырып, төменгі қабырғаларын қолымен ұстай отырып, санаумен ұзыннан тыныс шығару, цифр қатары осылай көбейе береді.

3. Төменгі қабырғалар қозғалысы арқылы қысқа тынс алу, тынысты ұстаумен ақырын санай отырып тынысты шығару.

4. Төменгі қабырғалар қозғалысымен тыныс алу, тынысты ұстап, дирижер қолымен жұмсық атакамен бір дыбысты примарды тонға дейін бір қалыпты дыбыс күшімен айту. Басында дыбыс 2-3 секунд созылады, кейіннен ұзарады.

Бұл жаттығуларды бастар алдында эмоциолналды және физикалық тұрғыдан денені бос ұстаған дұрыс. Оған белгілі дәрежеде бұлшық еттерді босатуға арналған аутогендік жаттығулар әсер етеді. Бұндай жаттығуларды алдымен мұғалімнің жетекшілігімен, кейін оқушы өздігінен жасай алады. Осындай жаттығудың үлгілік кестесін ұсынайық: денені бос ұстаған күйде (екі қол бос күйде тізенің үстінде, аяқтың арасы сәл алшақ, бас сәл төмен еңкейген күйде) орындықта отырады. Қол мен аяқта жылу сезілу қажет. Тыныс алу еркін болады. Өзіңізге қалауыңыз бойынша жақсы жағдайды тапсырма ретінде беріңіз (мысалы, менің көңіл-күйім жақсы, жұмыс жасау қабілетім керемет, т.б.).

Сөйлеу техникасының келесі компоненті – дауыс. Мұғалім жұмысының көпшілігі дауыспен қатысты болғандықтан, дауыс күтіміне, оны тәрбиелеуге баса назар аударуы керек. Қарқынды түрде шығатын демге қарағанда дауыс меңгеруге бейім болуы керек. Ол үшін адам өз дауысының резонаторын басқара алуы керек. Резонатордың екі түрі бар: төменгі және жоғарғы. Кеуде қуысының резонаторына кеңірдек, бас резонаторына таңдай жатады. Сөйлеу барысында, ән айтқандағыдай емес, регистрлер өздігінен қолданылмайды. Жоғарғы регистрде төменгі резонатор, төменгі регистрде жоғарғы резонатор әрекет етеді. Бұл кәсіби дауысты дамыту қажет екендігін тағы да дәлелдей түседі. Кәсіби дауыс үшін дыбыстың күші мен қарқындылығы, икемділігі, тембрдің жағымдылығы, диапазонның кеңдігі керек. Дұрыс тәрбиеленген кәсіби дауыс мұғалім жұмысының өнімді болуын қамтамасыз етеді.

Дауыс аппаратын жетілдіру үшін төмендегі жаттығуларды жасауға болады:

1. Қоңырау дыбысын салу. «Бом-бом» дыбыстар тіркесін берілген тонда әр түрлі регистрде шығару.

2. «Суға секіру» жаттығуы. Белгілі бір өлең жолдарын төменгі тоннан жоғарғы тонға дейін немесе керісінше оқу.

Дауысты тәрбиелеу кезінде сөйлеуге қатысты қажет интонацияны табу да маңызды болып саналады. Демалуға, дауысты шығаруға қарағанда, интонация «тәрбиеге көнбейді». Қанша жаттықса да, жасандылық байқалып қалуы мүмкін. А.С.Макаренконың айтуынша, «Мен, мында кел» тіркесін 15-20 түрлі дауыс реңімен айтуды, бет-əлпет, дене тұрпаты, дауыс көмегімен 20 түрлі ақпаратты беруді үйренген шақта ғана шебер атандым» дейді [2].

Дауыс интонациясын жетілдіру үшін мына жаттығуларды орындау қажет.

1. «Қал-жағдайыңыз жақсы ма?» деп әр түрлі реңкте (таңқалып, қуанып, ренжіп, сенімділікпен, наразылықпен) айтыңыз

2.      Ойынға қатысушылар «мында кел» тіркесін кезекпен айтады, бірақ алдыңғы адамның интонациясын қайталамауы тиіс. Жаңа интонациямен айта алмаған қатысушы ойыннан шығады. Бұндай жаттығу сонымен бірге әңгімелесуші адамның дауыс интонациясын айыруды үйренеді.

Сонымен бірге жаттығулардан бөлек өмірде кездесетін әр түрлі ситуациялық жағдайларды тапсыру арқылы да интонацияны жетілдіруге болады. Мысалы, мұғалімге «сіз – бастауыш сынып мұғалімісіз. Паралель сыныптың мұғалімі ауырып қалуына байланысты директордың оқу ісі жөніндегі орынбасары сізге сол сыныпта сабақ беруіңізді өтінді. Сіз өзіңізге таныс емес сыныпқа кірдіңіз. Сіздің әрекетіңіз...», оқушыға: «қоңырау соғылғаннан кейін сіз оқитын сыныптың кабинетіне бейтаныс мұғалім кірді. Сіздің әрекетіңіз...» деген сияқты жағдайларды тапсыруға болады.

Сөйлеу техникасының келесі компоненті – дикция, яғни айтудың ашықтығы мен тазалығы. Тыныс алу, дауыс, дикция үшеуі – бір құрылымның бөлінбес бөлшектері. Дауыс ашық, таза шығу үшін артикуляция дұрыс болуы керек. Сондықтан дикциямен жұмыс жасау үшін артикуляциялық жаттығудан басталу керек. Яғни әр дыбыстың жасалу ерекшелігін білмесе болмайды. «Мұғалім балаға нені қалай үйретсе, солай қалыптасады. Сондықтан мұғалімнің өз сөзі анық, ашық айтылуы тиіс. Оның сөйлеу тілінде, сөзінде, дыбыстарында мүкіс болмауы керек, себебі шәкірт өз ұстазына еліктейді. Шәкірттер алдында сөйлеген әрбір сөзіне жауапкершілікпен қарап, асықпай сөйлеуге, әрбір тіл дыбыстарын анық, таза айтуға қалыптасуы міндетті. Егер әрбір тіл дыбыстарының артикуляциясын (жасалуын) дұрыс меңгеріп дыбыстаса, әрбір тіл дыбысы анық айтылады. Дыбыстың анық, ашық таза айтылуы буындардың анық, ашық айтылуына, буындардан тұратын сөздердің анық айтылуына, сөздер мен сөз тіркестерінен тұратын сөйлемдердің анық, таза естілуіне жағдай жасайды. Сол арқылы тұтас текстің мән-мағынасын түсініп оқуына жетелейді» [3].

Сөйлеу мәдениеті мен техникасына үйрету – күрделі процесс. Мәдени түрде сөйлеу техникасын мәжбүрлеу арқылы үйрете алмайтынымыз анық. Бұл жерде жүйелі жаттығулар принципін ұстанған дұрыс.

**ӘДЕБИЕТ**

1. <https://massaget.kz/layfstayl/zhadnama/55389/>  
2. Макаренко А.С. Педагогические сочинения в 8 томах. Том 1. [[Pdf- 138M](http://publ.lib.ru/ARCHIVES/M/MAKARENKO_Anton_Semenovich/Makarenko_A.S._Pedagogicheskie_sochineniya_v_8_tt._T.1.(1983).%5bpdf-fax%5d.zip)] [[Txt- 371k](http://publ.lib.ru/ARCHIVES/M/MAKARENKO_Anton_Semenovich/Makarenko_A.S._Pedagogicheskie_sochineniya_v_8_tt._T.1.(1983).%5btxt-ocr%5d.zip) Составители: Л.Ю. Гордин, А.А. Фролов. Москва: Издательство «Педагогика», 1983.

3. Желдербаева С. Мәнерлеп оқу: Көмекші оқу құралы. – Алматы: Қазақ университеті. 1992. -112 б.

4. Введенская Л.А., Павлова Л.Г. Культура и искусство речи. Ростов-н/Д., 1996.

5. Козаржевский А.Ч. Мастерство устной речи лектора. М., 1983.

6. Абенова Е., Машенбаев Т. Жас мұғалім жақсы ұстаз болу үшін //Қазақстан мектебі. - 2013. - №9. – 7б.